Lěto wulkich wohenjow

Lěto wulkich wohenjow je historiski roman serbskeje spisowaćelki Marje Kubašec, kotryž bu w lěće 1970 w Ludowym nakładnistwje Domowina wozjewjeny. Roman jedna wo serbskich wučerjach a hraje w nimorjadnje suchim lěće 1842, hłownje w Něćinje a Koporcach w Bukečanskej wosadźe. Hłowna wosoba romana je fiktiwny wjesny wučer Pětr Domš, rodźeny z Budyšina. Po přikładźe Domša wopisuje Marja Kubašec wšědny dźeń serbskich wučerjow 19. lětstotka ze wšěmi ćežemi.

W knize wustupuja wjacore wuznamne serbske wosobiny 19. lětstotka kaž na přikład Domšowi sobušulerjo při Budyskim wučerskim seminaru Jan Wjela (Radyserb), Michał Rostok, Mikławš Hicka a Korla Awgust Kocor, ale tež Handrij Zejler, Hrodźišćanski farar Hendrich Awgust Krygar, Jan Bohuwěr Mučink a Droždźijski kowar a nabožinski fanatikar Jan Stoš.

Kategorija:Roman
Kategorija:1970
Kategorija:Literatura (20. lětstotk)
Kategorija:Serbska literatura